డైనోసార్లు మన భూగ్రహాన్ని పాలించాయి...
డేవిడ్ అటెన్బరో సమర్పణ
...దాదాపు పదిహేను కోట్ల సంవత్సరాల కాలం.
అవి మన భూమిలో దాదాపు ప్రతి ప్రాంతాన్ని ఆక్రమించాయి
ఇంకా మనం ఊహించగల ప్రతి రూపంలో, ప్రతి పరిమాణంలో అవి పుట్టుకొచ్చాయి.
కొన్ని నిజంగా అసాధారణంగా ఉండేవి.
టి. రెక్స్ చాలా గొప్పగా ఈదగలుగుతుందని,
వెలోసిరాప్టర్స్ చాలా కుతంత్రాలు పన్నుతాయని, ఈకలు ఉన్న వేట జంతువులని,
అలాగే కొన్ని డైనోసార్స్ చాలా విచిత్రంగా ప్రవర్తిస్తాయని మనకి ఇప్పుడు తెలిసింది.
కానీ దాదాపు ప్రతి రోజూ చోటు చేసుకుంటున్న కొత్త ఆవిష్కరణలు
మన గ్రహం మీద ఆరు కోట్ల అరవై లక్షల సంవత్సరాల కిందట జీవనం ఎలా ఉండేదో మనకి తెలియజేస్తున్నాయి.
ప్రీహిస్టారిక్ ప్లానెట్ లో ఈసారి,
మేము కొత్త జంతువులను వెల్లడించబోతున్నాము...
ఇంకా అవి తమ భాగస్వాములను అన్వేషించే పద్ధతుల గురించి,
కుటుంబాన్ని పెంచి పోషించుకునే క్రమంలో అవి ఎదుర్కొనే సవాళ్ల గురించి...
ఇంకా వాటి అసాధారణ పోరాటాల గురించి కొత్త విషయాలు వెల్లడించబోతున్నాం.
ప్రకృతి ఎన్నో అత్యద్భుత ఘట్టాలను ప్రదర్శించిన ఆ కాలానికి ప్రయాణిద్దాం.
ఇది Prehistoric Planet 2.
బంజరు భూములు
భూమి మీద దాదాపు పది కోట్ల సంవత్సరాలలో ఇదే అతిపెద్ద లావా విస్ఫోటనం కావచ్చు.
ఇది భారతదేశం మధ్య ప్రాంతంలో ఉన్న డెక్కన్ పీఠభూమి,
ఇది ఒక నరకప్రాయమైన ప్రదేశం
అందుకే డైనోసార్లు ఇక్కడ ఉంటాయని మనం ఖచ్చితంగా ఊహించము.
అయినా కూడా, భారీ జంతువులు వాటి ప్రాణాలకు తెగించి ఇక్కడికి ప్రయాణిస్తాయి.
ఐసిసార్స్.
ఇంకా అవన్నీ ఆడ జంతువులే.
డెక్కన్ భూములలో చాలా కాలంగా లావా ప్రవహిస్తూనే ఉంది
అది కొన్ని ప్రదేశాలలో అయితే, మైలు దూరం వ్యాపించి ఉంది.
ప్రతి సంవత్సరం వసంత రుతువు సమయంలో, ఆడ జంతువులు అడవులలో తమ నివాసాలను వదిలి
ఈ బంజరు భూములకు ప్రాణాంతకమైన ప్రయాణాన్ని సాగిస్తాయి.
అప్పటికే చల్లబడి, గట్టిపడిన లావా మీదుగా అవి సురక్షితమైన మార్గాన్ని ఎంచుకుంటాయి...
కానీ ఇక్కడ వేరే ప్రమాదాలు కూడా పొంచి ఉంటాయి.
ఇక్కడ వేడి గాలులకు తోడు, విషపూరితమైన కార్బన్ డైయాక్సైడ్ ఇంకా హైడ్రోజన్ సల్ఫైడ్ మిశ్రమాన్ని
అగ్నిపర్వతం బయటకు కక్కుతూ ఉంటుంది.
తెల్లవారుజామున చల్లని గాలులకు
ఈ భారీ వాయువులు మట్టిలో ఇంకిపోయి
పైకి కనిపించని ఒక గాఢమైన ఉక్కిరిబిక్కిరి చేసే వాతావరణాన్ని సృష్టిస్తాయి.
వాటిని కొద్దిగా పీల్చుకుంటే చాలు, ప్రాణాలు పోతాయి.
కానీ ఐసిసార్స్ కి ఇక్కడ ఒక కీలకమైన అనుకూలత ఉంటుంది.
ఆ విషపదార్థాల వాతావరణాన్ని మించి వాటి పొడవైన తలలు పైకి ఉంటాయి.
కానీ అది కూడా కష్టమయ్యే ప్రదేశం ఒకటి ముందుముందు రాబోతోంది.
ఆ జంతువులు లోతట్టు ప్రదేశంలోకి ప్రవేశిస్తున్నాయి
విషవాయువులు మరింత గాఢంగా ఉండే ప్రదేశం ఇది.
ఈ ఆడ జంతువుల విషయంలో, ఏదో ఇప్పటికే తేడా జరిగిపోయింది.
ఇంకా ఘోరం ఏమిటంటే, సూర్యుడు ఉదయించి వాతావరణాన్ని వేడెక్కించాడంటే,
ఈ గాలులు ఉపరితలం మీద మరింత పైకి తేలుతాయి.
పొడవైన మెడలు కూడా ఈ జంతువులని ఇప్పుడు కాపాడలేవు.
ఇవి వీలైనంత వేగంగా ఎత్తయిన ప్రదేశాలకు తరలి వెళ్లాలి.
ఎత్తయిన కొండ ఎక్కడం కష్టమే కావచ్చు కానీ అది తాజా గాలుల్ని అందిస్తుంది.
ఎట్టకేలకి కాస్త ఉపశమనం.
ఇంకా ముందుకు వెళితే, వాటి చివరి గమ్యం చేరుకుంటాయి.
ఆకాశంలో ఇది ఒక అగ్నిపర్వతపు ద్వీపం
ఈ కఠినమైన బంజరు భూముల మధ్య ఎత్తయిన కొండగా రూపాంతరం చెందింది.
ఈ భారీ బిలం, కల్డెరా, ఈ ఆడ జంతువులు గుడ్లు పొదగడానికి క్షేమమైన ప్రదేశంగా మారింది.
ఈ బిలం చుట్టూ ఆవరించిన విషవాయువుల వల్ల వేట జంతువులు ఈ దరిదాపుల్లోకి రాలేవు...
ఇంకా ఆ వెచ్చని భూమి ఉపరితలం పుట్టబోయే పసికూనలకు ఇంక్యుబేటర్ గా ఉపయోగపడుతుంది.
ప్రతి తల్లి డైనోసార్ ఈ వెచ్చని ఇసుకలోకి ఏడు అడుగుల లోతు గొయ్యిని తవ్వుతుంది
ఆ తరువాత పుచ్చకాయ సైజు ఉండే పెద్ద గుడ్లు ఇరవై వరకూ ఆ గోతిలో పెడుతుంది.
అగ్నిపర్వతపు బిలంలో ఆ గుడ్లు ఇప్పటికి క్షేమం,
కానీ వాటి కథకి ఇది ఆరంభం మాత్రమే.
కొద్ది నెలలలో,
వందల కొద్దీ పసికూనలు గుడ్లు పొదుగుకుని ఈ నిర్జన ప్రదేశంలోకి వస్తాయి.
అవి ఇక్కడ మనుగడ సాగించాలంటే,
సరిగ్గా ఆ సమయానికి వాతావరణంలో మార్పులు రావాలి.
చరిత్ర పూర్వపు భూగ్రహం మీద బంజరు భూములు
డైనోసార్ల సత్తాని కూడా తీవ్రంగా పరీక్షించేవి.
ఈ విచిత్రమైన ప్రకృతి దృశ్యం
ఈదురు గాలులు ఇంకా విస్తారమైన ప్రాచీన నదుల వల్ల ఇలా రూపాంతరం చెంది
జీవం లేనిదిగా మనకి కనిపిస్తుంది.
కానీ ఆసియా ఖండంలో ఇక్కడ,
ఈ ఇరుకైన లోతయిన లోయలలో...
వెలోసిరాప్టర్ల కొత్త కుటుంబం ఒకటి దాగి ఉంది.
ఈ పసికూనల వయస్సు కొద్ది వారాలు మాత్రమే.
ఇటువంటి బంజరు భూమిలో, వాటి భవిష్యత్తు అగమ్యగోచరంగా కనిపించవచ్చు.
వాటి మనుగడ ఒక విచిత్రమైన ఘట్టం మీద ఆధారపడి ఉంది, అయితే అది ఇక్కడ కాదు, వాటి స్వస్థలానికి కొన్ని మైళ్ల దూరంలో.
ఈ ఉడుకెత్తించే ఎడారిలో సుదూరంగా ఇసుక తిన్నెల మధ్య ఒక అడవి ఉంది.
రుతువులు మారినప్పుడు అరుదైన నీరు ఈ ప్రాంతానికి వచ్చి చేరుతుంది.
పొడవుగా పెరిగిన చెట్లు
తాజాగా దట్టంగా మొలిచిన మంచి పోషకాలు ఉన్న ఆకులతో ఇప్పుడు కళకళలాడుతున్నాయి.
ఆకలితో అలమటిస్తున్న చాలా జంతువులని ఆకర్షించే అయస్కాంతాలు ఇవి.
పొడవైన మెడలు ఉన్న నెమెగ్టొసార్స్ ఇంకా మంగోలియన్ టైటనోసార్స్ ఇక్కడ కలుస్తాయి...
ఇంకా వాటితో పాటు, చాలా చిన్న జంతువులైన ప్రెనోసెఫలీ కూడా చేరుతున్నాయి.
కానీ వాటి దారికి ఒకటి మాత్రం అడ్డుగా నిలుస్తోంది.
ఈ విస్తారమైన పీఠభూమి.
ఆ అడవిని చేరడానికి ఒకే ఒక్క మార్గం, ఈ చిక్కు దారుల లోయల గుండా ప్రయాణించడమే.
అవి ఇక్కడికి ప్రవేశించడంతోనే, ఆ గుంపులో భయం మొదలవుతుంది.
ఆకస్మిక దాడులకి ఇది అనువైన ప్రదేశం.
వెలోసిరాప్టర్లు ఇక్కడ వేచి ఉన్నాయి.
కానీ అవి ఒక టైటానోసార్ ని బహుశా ఎదుర్కోలేకపోవచ్చు.
విజయం అనేది మిగతా వేట జంతువులు చేసే దాడుల మీద కూడా ఆధారపడి ఉంటుంది.
టార్బోసార్స్.
ఇది టైరనోసారస్ రెక్స్ కి ఆసియా రూపం.
వేట జంతువులు దగ్గరకు వస్తున్న కొద్దీ, భయం ఎక్కువ అవుతుంది.
కేవలం ప్రెనోసెఫలీ మాత్రమే ఎత్తయిన ప్రదేశాలకు తప్పించుకుని పోగలవు.
సరిగ్గా వీటి కోసమే వెలోసిరాప్టర్లు వేచి ఉన్నాయి.
ఇప్పుడు, వెలోసిరాప్టర్లు మెరుపుదాడికి దిగాయి.
మొత్తానికి సాధించాయి.
కలిసికట్టుగా దాడి చేసి, అవి తమ మొత్తం కుటుంబానికి ఆహారాన్ని సంపాదించగలిగాయి.
టార్బోసార్స్ కూడా ఇక్కడ విజయం దక్కించుకున్నాయి.
ఈ వేట జంతువులకు, ఇది నిజానికి మంచి సమయం.
అలాగే వెలోసిరాప్టార్లకు, ఒక కుటుంబాన్ని ఏర్పరుచుకోవడానికి ఇది అనువైన సమయం.
తమని బాధ్యతగా చూసుకునే తెలివైన తల్లిదండ్రులు తమ పసికూనలకు మంచి ఆరంభాన్ని ఇవ్వగలుగుతాయి.
ఆసియాలో ఉన్న ఈ బంజరు భూములలో,
వీటిని మించి తమ పిల్లల్ని బాధ్యతగా చూసుకునే డైనోసార్లు మరికొన్ని ఉన్నాయి.
ఇది గుడ్లు పొదుగుతున్న కోరిథొరాప్టర్ల కాలనీ.
కొద్ది రోజుల కిందటే, ఈ గుండ్రని మట్టి దిబ్బల మీద ఆడ జంతువులు గుడ్లు పెట్టాయి.
కానీ వాటిని పొదిగే బాధ్యత మగ జంతువులదే.
పైగా అది అంత తేలికయిన పని కాదు.
మధ్యాహ్నం సూర్యుడి వేడికి ఈ గుడ్లు ఉడికిపోయే ప్రమాదం ఉంది.
కానీ ఈ తండ్రులు వాటి విశాలమైన తోకల్ని ఇంకా వాటి రెక్కల ఈకల్ని అడ్డు పెట్టి
ఆ గుడ్ల గూడుకి నీడనిస్తాయి.
అందుకు అవి భారీ మూల్యం చెల్లించుకుంటాయి.
మండే ఉష్ణోగ్రతలో గంటల తరబడి అవి ఓర్చుకుని నిలబడాలి.
ఎట్టకేలకు, సాయంత్రం కాస్త చల్లబడిన తరువాత, ఆ మగ జంతువులు ఆహారం కోసం కాసేపు బయటకు వస్తాయి.
ఇలాంటి సమయంలోనే ఒకే ప్రదేశంలో గుడ్లు పొదగడం అనేది కొన్ని ప్రయోజనాలని అందిస్తుంది.
ఈ మగ జంతువులన్నీ ఒకేసారి ఆహారానికి వెళ్లే బదులు, కోరిథొరాప్టర్లు వంతుల వారీగా వెళ్లి వస్తాయి.
అందువల్ల, ఎప్పుడూ ఒక పొరుగు జంతువు ఆ గుడ్లకు ఏమీ కాకుండా రక్షణగా ఉంటుంది.
కానీ ఇలా పొరుగు జంతువులు గమనిస్తున్నా ఆ గుడ్లు భద్రంగా ఉంటాయని ఖచ్చితంగా చెప్పలేము.
ఈ ఆడ జంతువు కురు కుల్లా, ఇది వెలోసిరాప్టర్ల బంధువు.
ఇది విపరీతంగా ఆకలి మీద ఉంది
కానీ ఇది కోరిథొరాప్టర్ల బలమైన ముక్కులు ఇంకా పంజాలని చూసి జంకుతోంది.
కానీ దీనికి అనుకూలమైన అంశం ఒకటి ఉంది.
రాత్రి వేళ దాని కంటి చూపు ఆ గుడ్ల తండ్రుల చూపు కన్నా మెరుగ్గా ఉంటుంది.
తను నిశ్శబ్దంగా ఉంటే, ఆ గుడ్ల ప్రదేశంలోకి ఎవరి కంటా పడకుండా ప్రవేశించగలుగుతుంది.
అది తన లక్ష్యాన్ని జాగ్రత్తగా ఎంచుకుంటుంది.
ఇదే ఆ ఆడ కురు కుల్లాకి మంచి అవకాశం.
కానీ అది దాడి చేయకూడదు.
ఈ వేట జంతువు ఒక దొంగ.
ఇది వీలైనంత వేగంగా చాలా గుడ్లని తినేయగలదు.
దాని సమయం అయిపోయింది. ఆ ఆడ జంతువుని అవి కనిపెట్టేశాయి.
చివరిగా ఒక గుడ్డుని అది తీసుకుపోతోంది.
తను దొంగిలించి తెచ్చుకున్న గుడ్డుని ఇప్పుడు ఇది ప్రశాంతంగా తినగలుగుతోంది.
కానీ ఈ దొంగ తను దొంగిలించినవి దాని పిల్లలతో కలిసి పంచుకుంటుంది.
గుర్రుమంటూ ఈ జంతువు శబ్దాలు చేస్తూ, తన పిల్లల్ని పిలుస్తోంది.
ఈ పసికూనలు తమ గూడు వదిలి స్వయంగా బయటకి రాలేవు.
ఈ కొత్త వస్తువు తమ ఆహారమే అని అవి తెలుసుకోవాలి.
ఆ గుడ్డుని ఎలా బద్దలు కొట్టాలో అవి నేర్చుకోవాలి.
బహుశా వాటి ముక్కుతోనో లేదా పంజాతోనో ఆ పని చేయాలి.
సాధించాయి, కానీ వాటి నేర్పరితనం కన్నా ఎక్కువగా అది అదృష్టంతో జరిగిందనే చెప్పాలి.
అయినా కూడా, ఈ గుడ్ల దొంగల తరువాతి తరానికి ఇది ఒక కీలకమైన పాఠం.
ఈ బంజరు భూములలో, చల్లని రాత్రుళ్లు ఇచ్చే స్వాంతన ముగిసిపోయి
ఉదయించే సూర్యుడి భగభగమండే కిరణాలతో వాతావరణం వేడెక్కిపోతుంది.
ఈ ఇసుక తిన్నెల మీద ఉష్ణోగ్రత దాదాపు 71 సెల్సియస్ వరకూ చేరుకోగలదు.
ఇక్కడ ఎక్కడైనా తడి ఉంటే అది ఇంకిపోతుంది లేదా క్షణాలలో ఆవిరి అయిపోతుంది.
భూమి మీద అత్యంత పొడి ప్రదేశాలలో ఇది ఒకటి.
నీళ్లు లేకుండా, ఏ జంతువు జీవించలేదు.
అయినా కూడా చిన్న టార్చియా జంతువులకి ఇది నివాస స్థలం.
ఇవి ఎడారులలో జీవించే అంకైలాసార్స్.
పొడవైన, ముళ్లతో ఉండే తోకలు ఈ జంతువులకి ఆయుధాలుగా ఉంటాయి.
టార్చియాల శరీరం మీద ఉండే నల్లని పెచ్చులు, మండే సూర్యుడి నుండి వాటి కళ్లని కాపాడతాయి.
ఇక ఈ శబ్దం
టార్చియాకి మాత్రమే సొంతమైన ప్రత్యేకమైన ఎయిర్ కండిషనింగ్ వ్యవస్థ.
అవి శ్వాస విడిచినప్పుడు, వాటి పొడవైన ముక్కులు ఆ గాలిని చల్లబరుస్తాయి,
తద్వారా ప్రతి శ్వాసతోనూ అవి నీటి ఆవిర్లని నీరుగా మార్చుకుని భద్రపర్చుకోగలుగుతాయి.
అందువల్ల నీళ్లు తాగకపోయినా ఆహారం కోసం అన్వేషించే సమయంలో
సుదీర్ఘమైన కాలంపాటు అవి మనుగడ సాగించగలుగుతాయి.
ఇక్కడ తీవ్రమైన ఉష్ణోగ్రతల కారణంగా ఈదురు గాలులు ఏర్పడి
ఈ రాళ్ల ఆకృతుల్ని అసాధారణంగా మలుస్తాయి.
కానీ అవి నేలపై ఇసుకను నెట్టేస్తాయి కూడా.
కొన్ని మొక్కలు, ఏదో విధంగా, ఆ రాళ్ల పగుళ్ల మధ్య నుంచి ఎలాగో మొలకెత్తి ఎదుగుతాయి.
కొద్దిగా నోటికి అందే ఆహారం ఏదైనా పోటీ పడటానికి అర్హమైనదే.
ప్రతి నిమిషం గడుస్తున్న కొద్దీ, సూర్యుడు మరింత పైకొస్తాడు.
త్వరలో, ఎక్కడా నీడ అనేది ఉండదు.
ఈ ఎడారి జంతువులు సైతం అప్పుడప్పుడు నీళ్లు తాగాలని ఆశిస్తాయి.
చాలా సంచార జాతుల మాదిరిగానే,
టార్చియా కి కూడా ఎడారి పరిధుల గురించి మనసులోనే ఒక మ్యాప్ ఉంటుంది
అందువల్ల ఇవి ఈ ఖాళీ ప్రదేశాలలో సైతం ఖచ్చితమైన స్పష్టతతో తమ గమ్యాలని చేరుకోగలవు.
అరుదైన, సహజమైన నీటి మడుగులు ఎక్కడ ఉంటాయో అవి గుర్తు పెట్టుకోగలవు.
ఎడారిలో ఇటువంటి ఒయాసిస్ లని.
ఆ ఒయాసిస్ లని అన్వేషించగల జంతువులకి ఇవి ప్రాణాలు నిలుపుతాయి.
ప్రెనోసిఫలీ.
ఒయాసిస్ పరిసరాలలో ఉద్రిక్తత పరిస్థితులు ఏర్పడతాయి...
కానీ ఈ జంతువుల బలప్రదర్శనల వల్ల ఒక ప్రమాదకరమైన యుద్ధం నివారించబడుతుంది.
ఎట్టకేలకు, ప్రెనోసిఫలీలతో పెద్దగా ప్రమాదం లేదు.
కానీ పెద్ద వయసులో ఉన్న టార్చియా ఎదురుపడితే అది మరింత ప్రమాదకరం.
ముఖ్యంగా చిన్న టార్చియాలతో పోలిస్తే అవి బరువులో రెండింతలు ఉంటాయి.
దీని తోక చివర గడ్డ దాదాపు 23 కిలోల బరువు ఉంటుంది.
ఇది గనుక కొట్లాటకి దిగితే, చిన్న టార్చియా గెలవలేదు.
కానీ అదనపు బలగాలు వచ్చేస్తున్నాయి.
ఈ ఇద్దరూ ఇప్పుడు ఒకటయ్యారు.
ఇప్పుడు ఆ పెద్ద టార్చియా రెండు తోకల దెబ్బలకి సిద్ధపడాలి.
ఇక్కడ అందరూ తాగడానికి సరిపడా నీరు ఉంది
ఈ పెద్ద జంతువు ఒక నిర్ణయానికి వచ్చింది.
చిన్న టార్చియా జంతువు ఇక ప్రశాంతంగా ఆ నీటిని తాగచ్చు.
కానీ అవి తమ విశ్రాంత సమయాన్ని ఎక్కువ సేపు గడిపే అవకాశం కనిపించడం లేదు.
ఈ బంజరు భూములలో, వాతావరణంలో మార్పులు సంభ్రమం గొలిపే వేగంతో మారిపోతుంటాయి.
తీవ్రమయ్యే వేసవి ఉష్ణోగ్రతల వల్ల
వందల మైళ్ల విస్తీర్ణంలో మెరుపు తుఫానులు ఏర్పడతాయి.
ఈ డెక్కన్ పీఠభూములలో, ఈ సీజనల్ తుఫానుల వల్ల గాలి గమనం మారిపోతుంటుంది.
ఇంకా అగ్నిపర్వతపు బిలం చుట్టూ
కొద్ది నెలల కిందట ఐసీసార్ ఆడ జంతువులు గుడ్లు పెట్టిన ప్రదేశంలో,
విషవాయువులు ఇప్పుడు మళ్లిపోయాయి,
దీనితో గుడ్లు పొదగడానికి ఒక చక్కని అవకాశం ఏర్పడింది.
ఇసుక లోపలి నుండి విచిత్రమైన శబ్దాలు వినిపిస్తున్నాయి.
పసికూనలైన ఐసిసార్స్ గుడ్ల లోపలే ఉండి ఒకరినొకరు పిలుచుకుంటున్నాయి.
ఈ ప్రక్రియ గుడ్లు ఏకకాలంలో పొదగడానికి ఉపయోగపడుతుంది.
ఈ పసికూనలు చాలా చిన్నవి, దాదాపు అడుగు పొడవు కూడా ఉండవు.
వాటి తల్లులు విడిచిన పేడ తప్ప అక్కడ అవి తినడానికి మరే ఆహారం లేదు.
ఆశ్చర్యకరంగా,
ఆ పేడ చాలా పోషకాలతో ఉండటమే కాకుండా ఆ పసికూనలకి మరికొన్ని విధాలుగా కూడా ప్రయోజనకరమైనది.
అది వాటి పేగులకి ఆరోగ్యకరమైన బ్యాక్టీరియాని అందిస్తుంది,
అంతే కాకుండా, ఆ పేడలోని ఫిరోమోన్లు, ఒక విధమైన వాసన అందించి,
వాటి తల్లుల గుంపు ఎక్కడ ఉందో కనుక్కునేలా చేస్తుంది.
అడవిలో సురక్షితమైన ప్రదేశానికి ఆ పసికూనలకు ఆ వాసన తోడ్పడుతుంది.
కానీ ఆ ప్రయాణం అంత తేలిక కాదు.
గాలులు వాటికి అనుకూలంగా మారి ఉండవచ్చు,
కానీ ఈ చిన్నారి ఐసిసార్స్ కి ముందు ముందు చాలా ప్రమాదాలు పొంచి ఉంటాయి.
వేడి నీటి చెలమలు ఇంకా బుడగలు ఎగజిమ్మే బురద మడుగులు.
ఇది ప్రాణాంతకమైన ఉచ్చు.
రెండు రోజుల పాటు కొండల మీదికి ప్రయాణించాక,
ఆ పసికూనలలో సత్తువ సన్నగిల్లుతోంది,
కానీ వాటి తల్లులు ఇప్పుడు మళ్లీ వాటిని ఆదుకుంటున్నాయి.
బీటలు వారిన లావా మధ్య నుండి చిన్న మొక్కలు మొలిచాయి,
ఇవి ఆ తల్లులు వేసిన పేడలోని విత్తనాల ద్వారా మొలిచినవి.
కానీ మరొక ప్రమాదం వాటి వైపు వస్తోంది.
ఇక ఆ ప్రాంతంలో విషవాయువులు మళ్లిపోవడంతో, వేట జంతువులకు వాతావరణం అనుకూలంగా మారింది.
దీని పేరు రాజాసార్.
చాలా పసికూనలు ఇలా బాహాటంగా రావడంతో, దీనికి చక్కని విందు దొరికింది.
ఆ లావాలోని బీటలలోనే ఆ పసికూనలు ఇక దాక్కోవాలి.
మరిన్ని రాజాసార్స్ అక్కడికి చేరుకున్నాయి.
ఇంతటి ప్రమాదాల మధ్య కూడా, వందల కొద్దీ పసికూనలు విజయవంతంగా అడవికి చేరుకున్నాయి.
ఇక్కడ, అవి కలిసికట్టుగా పొదల మధ్య చాలా సంవత్సరాల పాటు దాక్కుని జీవిస్తాయి.
మొత్తానికి అవి
పెద్దగా ఎదిగి తమ తల్లుల గుంపులోకి చేరేవరకూ అక్కడే జీవిస్తాయి.
అదృష్టం ఉంటే, వాటిల్లోని ఆడ జంతువులు మళ్లీ కొన్ని సంవత్సరాల తరువాత
గుడ్లు పెట్టడానికి ఈ అగ్నిపర్వతపు బిలానికి తిరిగి వస్తాయి.
మనుగడ సాగించడానికి కష్టమైన ఇటువంటి ప్రదేశాలలో జీవించే చాలా జంతువుల మాదిరిగా,
ఇవి కూడా ఎన్నో ప్రమాదాలను ఎదుర్కొంటాయి.
చరిత్ర పూర్వపు భూగ్రహంలో బంజరు భూములలో ఎన్నో గొప్ప అవకాశాలు కూడా ఉండేవి.
Prehistoric Planet: ఆవిష్కరణ
డైనోసార్లు మంచి తల్లిదండ్రులా?
ఒక భారీ డైనోసార్ కి చెందిన గుడ్డు శిలాజం ఇది.
ఇది టైటానోసార్ గుడ్డు.
దీనిని తాజాగా పెట్టినప్పుడు,
ఇది సుమారుగా కిలోన్నర బరువు ఉండేది కావచ్చు,
ఇంకా దీని పెంకు రెండు మిల్లీమీటర్ల మందంగా ఉండి ఉండచ్చు.
ఈ గుడ్లు ఖచ్చితంగా గట్టివే కావచ్చు,
అయినా కూడా వాటిని భద్రంగా, వెచ్చగా ఉంచడం అవసరం అయ్యేది.
అయితే మరి డైనోసార్లు వాటి గుడ్లని ఎలా జాగ్రత్తగా చూసుకునేవి?
వేట జంతువుల నుండి తమ గుడ్లని కాపాడుకోవడం కోసం
ఇంకా ఆ గుడ్లకి వెచ్చదనం అందించడం కోసం డైనోసార్లు చాలా వ్యూహాలు రచించేవి.
డాక్టర్ డారెన్ నయీష్ ప్రధాన సైంటిఫిక్ సలహాదారు
వాటిలో ఒక వ్యూహం ఏమిటంటే
ఒక గూడు కట్టి ఆ గూడు మీద కూర్చోవడం.
డైనోసార్లు ఈ పని చేసేవని మనకి ఖచ్చితంగా తెలిసింది
ఎందుకంటే గూళ్ల మీద కూర్చున్న డైనోసార్ల శిలాజాలను మనం కనుగొన్నాం.
ఈ గూళ్లలో ఉన్న పిల్లలు
పెద్ద డైనోసార్ల జాతికి చెందినవే,
అందువల్ల కొన్ని డైనోసార్లు
తమ పిల్లలని భద్రంగా చూసుకునేవి అని ఇవి రుజువు చేస్తున్నాయి.
వాతావరణం నుండి ఇవి రక్షణని, నీడని కల్పించినప్పటికీ,
గుడ్లని ఈ విధంగా పొదగడంలో ఒక ప్రతికూల అంశం కూడా ఉండేది.
ఒక గుడ్డు మీద కూర్చుని దానిని భద్రంగా చూసుకుంటున్నాయంటే
ఆ గుడ్లు పొదగడానికి పట్టే సమయం అంతా కూడా అవి వాటి గుడ్లని జాగ్రత్తగా చూసుకోవడానికి
బాధ్యత కలిగి ఉండేవని
మనకి అర్థం అవుతోంది.
కొన్ని డైనోసార్ల విషయంలో, అంతటి బాధ్యత తీసుకోవడం వల్ల ప్రయోజనం కనిపిస్తుంది.
కానీ సౌరోపాడ్స్ లాంటి జంతువులు మరొక విధమైన సవాళ్లని ఎదుర్కొనేవి.
కొన్ని డైనోసార్లు ఎప్పుడూ వాటి గుడ్ల మీద కూర్చుని ఉండకపోవచ్చు.
ఎందుకంటే, వీటిలో చాలా జంతువులు టన్నుల కొద్దీ బరువు ఉంటాయి...
ప్రొఫెసర్ పౌల్ బారెట్ నేచురల్ హిస్టరీ మ్యూజియమ్
...అందువల్ల వాటిని పొదగడానికి కూర్చుని ఉంటే ఆ గుడ్లు చితికిపోయి ఉండేవి.
అయితే మరి, దీనికి పరిష్కారం ఏమిటి?
కొన్ని సౌరోపాడ్ గుడ్ల గుంపు ప్రదేశాలలో
ఆడ జంతువు దాని వెనుక పాదంతో పెద్ద గోతులు తవ్వేది.
ఆ గోతిలో గుడ్లు పెట్టి తరువాత ఆ గోతిని మట్టితో కప్పేసేది.
ఈ రకమైన ప్రక్రియ ఈ రోజుల్లో కూడా మనం చూస్తున్నాం.
వేట జంతువుల నుంచి కాపాడుకోవడం కోసం తాబేళ్లు తమ గుడ్లని ఈ విధంగా పూడ్చిపెడతాయి,
ఇంకా సూర్య రశ్మితో ఆ నేలలు వెచ్చగా ఉండి గుడ్లకు అనువైన వాతావరణాన్ని అందిస్తాయి.
కానీ కొన్ని డైనోసార్లు తమ గుడ్లకి వెచ్చదనం అందించడం కోసం మరొక ఉపాయాన్ని అమలు చేసేవి.
కొన్ని డైనోసార్ గుంపులు
ఎండిన ఆకుల్ని కొమ్మలని ప్రత్యేకంగా సేకరించి గుట్టగా పేర్చేవి.
అవి గుడ్లు పెట్టిన గూళ్ల మీద ఒక కంపోస్ట్ గుట్టని ఏర్పాటు చేసేవి.
ఈ ప్రత్యేకమైన ప్రక్రియని ఆస్ట్రేలియాలోని బుష్ టర్కీలు ఇప్పటికీ ఉపయోగిస్తున్నాయి.
ఆ ఆకులు ఎండుతూ,
వాటి గుడ్లని పొదగడానికి అవసరమైన వేడిని
దాదాపు ఏడు వారాల వరకూ విడుదల చేస్తాయి.
కానీ 2010లో ఒక ఆవిష్కరణలో
డైనోసార్లు తమ గుడ్లకి వెచ్చదనం కల్పించడం కోసం
అసాధారణమైన పద్ధతులు అనుసరించేవని వెల్లడయింది.
అవి భూమి నుండి వేడిని స్వయంగా ఉపయోగించుకునేవి.
అర్జెంటీనాలో ఒక నిర్దిష్టమైన ప్రదేశంలో
సౌరోపాడ్ గుడ్ల క్షేత్రాలని కనుగొన్నారు,
ఆ క్షేత్రాలు సరిగ్గా కొన్ని భూగర్భపు వేడి చెలమల పక్కనే ఉండటాన్ని గమనించారు.
సౌరోపాడ్ డైనోసార్లు అగ్నిపర్వతపు స్థితిగతులను ఉపయోగించుకుని
తమ గుడ్లకి వెచ్చదనం అందించేవని అనుకుంటున్నాం.
మరొక ప్రదేశంలో, భారతదేశంలోని డెక్కన్ ప్రాంతంలో,
క్రెటాసియస్ కాలపు చివరి రోజులలో ఒక అగ్నిపర్వతపు ప్రదేశంలో
మనకి మరిన్ని ఆధారాలు దొరికాయి.
లావా పొరలు పొరలుగా పేరుకుని ఉన్నాయి,
ఆ పొరల మధ్యలో, మేము డైనోసార్ గుడ్లని కనుగొన్నాం.
డైనోసార్లు ఈ ప్రదేశానికి వచ్చేవని,
అగ్నిపర్వతం లావాని వెదజల్లుతున్న సమయంలో కూడా అవి గుడ్లు పెట్టేవని,
అందుకు ఈ ప్రదేశాన్ని కొన్ని వందల సంవత్సరాల పాటు ఎంచుకున్నాయని తెలుస్తోంది.
తమ గుడ్లని పొదగడానికి ఎన్నో మార్గాలను డైనోసార్లు అనుసరించేవి...
అయితే ఒక విషయం మాత్రం మనం ఖచ్చితంగా చెప్పగలం.
వాటి పద్ధతులు చాలా సమర్థంగా పని చేశాయి,
తద్వారా అవి 15 కోట్ల సంవత్సరాల పాటు ఈ ప్రపంచాన్ని ఏలడానికి అవి తోడ్పడ్డాయి.
తెలుగు అనువాదం: సతీశ్ కుమార్